b"\n_START_ARTICLE_\nTaiz\n_START_SECTION_\nZgodovina\n_START_PARAGRAPH_\nMesto je v pisnih virih prvi\xc4\x8d omenjeno v 12. stoletju med vladavino mamelu\xc5\xa1kega sultana Turan \xc5\xa1aha, brata slavnega vojskovodje Saladina. Turan \xc5\xa1ah je vladal osnoval Ajubidsko dinastijo, ki je vladala v severnem Jemnu. Njegova prva prestolnica je bil Zabid, dokler je ni leta 1173 preselil v vi\xc5\xa1je le\xc5\xbee\xc4\x8di in bolj primeren Taiz. Ajubidski vladar Taktakin je obnovil mestno obzidje._NEWLINE_Ajubide so nasledili Rasulidi, ki so vladali od leta 1229 do 1454, Rasulide pa Tahiridi (1454-1516), ki so okoli leta 1500 prestolnico preselili v Sano. Okoli leta 1330 je Taiz obiskal slavni maro\xc5\xa1ki svetovni potnik Ibn Batuta in ga opisal kot enega najlep\xc5\xa1ih mest v Jemnu._NEWLINE_Taiz so leta 1546 osvojili Turki in z manj\xc5\xa1imi prekinitvami v njem vladali do leta 1918. Drugi kralj Mutavekljijskega kraljestva Jemen imam Ahmed Ibn Jahja je leta 1948 svojo rezidenco premestil iz Sane v Taiz, ki je s tem spet postal glavno mesto Severnega Jemna. V tistem \xc4\x8dasu je imel Taiz \xc5\xa1e vedno videz srednjeve\xc5\xa1kega mesta, ker je bila gradnja omejena na prostor znotraj mestnega obzidja. Ibn Jahja je dovolil gradnjo tudi izven mesnega obzidja in mesto se je za\xc4\x8delo \xc5\xa1iriti._NEWLINE_Mesto je bilo znano po veliki judovski \xc4\x8detrti (\xc5\xa1arab), v kateri so bili rojeni \xc5\xa1tevilni kabalisti\xc4\x8dni sve\xc4\x8deniki. \xc4\x8cetrt je bila ustanovljena leta 130 in bila \xc5\xbeiva do 1940. let, ko so se preostali Judje preselili v Izrael.\n_START_SECTION_\nGlavne znamenitosti\n_START_PARAGRAPH_\nMesto ima za jemenske razmere veliko parkov, zanimivih starih mestnih \xc4\x8detrti s hi\xc5\xa1ami, grajenimi ve\xc4\x8dinoma iz rjave opeke, in mo\xc5\xa1ej, ki so obi\xc4\x8dajno bele. Najbolj znane mo\xc5\xa1eje so A\xc5\xa1rafija (13. stoletje), Muktabija in Mudhafar. Nad mestom je na 450 m visoki strmi vzpetini stara citadela z imamovo pala\xc4\x8do. Gora Sabir je ena od najbolj slavnih v Jemnu. Z njenega vrha je \xc4\x8dudovit pogled na mesto. V mestu deluje stara muslimanska verska \xc5\xa1ola (medresa), ki ima status univerze.\n_START_SECTION_\nGospodarstvo\n_START_PARAGRAPH_\nTaiz in njegova okolica imata zaradi visoke lege ve\xc4\x8d padavin kot pokrajine ob morju, zato njegovo gospodarstvo temelji predvsem na kmetijstvu. Znan je po pridelavi kakovostne kave, opojnega etiopskega \xc4\x8daja kat, sadja in zelenjave. V mestu so razvite tradicionalne obrti, predilnice bomba\xc5\xbea in tkalnice, strojarne in zlatarske delavnice. Sir iz Taiza je zelo cenjen po vsem Jemnu. V mestu je tovarna aluminija, peciva in brezalkoholnih pija\xc4\x8d.\n_START_SECTION_\nTransport\n_START_PARAGRAPH_\nTaiz je cestno kri\xc5\xbei\xc5\xa1\xc4\x8de Severnega Jemna, zato je dobro povezan z vsemi ve\xc4\x8djimi mesti v dr\xc5\xbeavi. Mesto ima tudi mednarodno letali\xc5\xa1\xc4\x8de Ta'izz International Airport."